Prema neslužbenim informacijama koje smo potvrdili iz više izvora, Jutarnji list prekinuo je suradnju s dugogodišnjim suradnicima i kolumnistima Denisom Kuljišem, Ivom Bancem i Brunom Šimlešom, dok bi novinarka i komentatorica Jelena Lovrić trebala raditi u tom listu još samo pola godine. Jelenu Lovrić nismo mogli dobiti za izjavu, a Kuljiš i Banac već duže vremena nemaju želju razgovarati s Forumovim novinarima.

Upućeni tvrde da je razlog prestanka suradnje isključivo financijske naravi, a ne odabir i razrada tema o kojima su autori pisali. Kuljiš i Banac po ničemu se nisu izdvajali iz uredničke politike koju zagovara Marijan Hanžeković, a ako je do kakvih prijepora između njih i dolazilo, prije će biti da su bili plod nerealiziranih ambicija ove dvojice izvan novinarskog polja. Primjerice, Banac je srčano zagovarao političku opciju Tomislava Karamarka preko koje se nastojao dočepati veleposlaničke dužnosti, ali mu to dolaskom Andreja Plenkovića na čelo HDZ-a i Vlade nije uspjelo. Šimleši, izgleda, nije pomoglo ni nedavno svađanje s Lidijom Bačić da zadrži honorar.

Drugi, pak, misle objašnjavaju da će u Hanza mediji ostati samo komentatori koji bespogovorno slijede Hanžekovića, odnosno one koje je ovlastio da urednički i poslovno vode novinsku redakciju. A da odabir suradnika u toj firmi zna biti u najmanju ruku čudan, dokazuje angažman Dijane Čuljak, optužene u aferi „Core Media“ da je s bivšim suprugom Vladimirom Šelebajem izvukla preko 23 milijuna kuna iz producentskih kuća. Ona u Hanza mediji radi savjetničke poslove za mjesečnu naknadu kojom se u ovim teškim vremenima može zaposliti barem četvero novinara.

Treći su, pak, sigurni da je ovo kadrovsko preslagivanje konačan dokaz da Hanza medija definitivno tone i da više nema novca za normalno funkcioniranje zbog čega se sve više zadužuje. Tu je i pitanje otplate dugova koji dolaze na naplatu. U prvom kvartalu ove godine u sklopu izvršavanja plana predstečajne nagodbe isplaćeno 6,6 milijuna kuna, od čega više od 4 milijuna otišlo na otplatu kredita i kamata koje će idućih mjeseca, po planu otplate, biti znatno više.

Problem je, također, što izdavački plan Hanza medije, na kojem se baziralo plaćanje dugova, na tržištu nije zaživio. Kampanja Dodo, usmjerena na usluge u zdravstvu, propala je, naklade postojećih izdanja stalno padaju, a novih nema na tržištu. U sjeni Hanzinih teškoća vodi se još jedna borba – ona Nine Pavića da se vrati u Koransku i opet ustroji EPH koji mu je njegov bivši odvjetnik preoteo.